b'\n_START_ARTICLE_\nBoixos Nois\n_START_SECTION_\nSimbolisme del logotip\n_START_PARAGRAPH_\nEl logotip consta d\'una circumfer\xc3\xa8ncia exterior blanca amb un bulldog al centre. A la banda esquerra de la rotllana s\'hi troba una senyera catalana i a la banda dreta la bandera del Bar\xc3\xa7a. A la part superior s\'hi troba el nom de la banda, Boixos Nois, mentre que a la part inferior s\'hi troba el nom del club, FC Barcelona.\n_START_SECTION_\nCaracter\xc3\xadstiques\n_START_PARAGRAPH_\nEl grup s\'identifica amb la ideologia pol\xc3\xadtica d\'extrema dreta, tamb\xc3\xa9 hi ha neonazis, anomenats Casuals.\n_START_SECTION_\nEls inicis\n_START_PARAGRAPH_\nOriginalment, estaven situats a la graderia del "Gol Sud" del Camp Nou. Despr\xc3\xa9s del desastre de Heysel, el 1986, van mostrar el seu suport als causants de l\'allau humana, i la directiva els va traslladar temporalment a la tercera graderia, des d\'on llan\xc3\xa7aven objectes, escopinades i brossa al p\xc3\xbablic assistent de la graderia inferior, la qual cosa provoc\xc3\xa0 la queixa dels afectats davant el club. Poc despr\xc3\xa9s apareixen nous dirigents que van imposar la consigna llibertat d\'acci\xc3\xb3 fora de l\'estadi, per\xc3\xb2 res a dins, i van tornar al gol sud. Comen\xc3\xa7a a funcionar la "trama econ\xc3\xb2mica" de l\'organitzaci\xc3\xb3, amb distribuci\xc3\xb3 de material neonazi._NEWLINE_La seva radicalitzaci\xc3\xb3 va comen\xc3\xa7ar el 1991, i els seus membres han estat sovint involucrats en nombrosos episodis de viol\xc3\xa8ncia, essent el m\xc3\xa9s greu el que va posar fi a la vida del ciutad\xc3\xa0 franc\xc3\xa8s seguidor del RCD Espanyol, Fran\xc3\xa7ois Rouquier i ferides greus a un altre jove despr\xc3\xa9s del partit que va enfrontar el RCD Espanyol i l\'Sporting de Gij\xc3\xb3n al gener del 1991, quatre membres del Boixos Nois van \xc3\xa9sser condemnats per aquest assassinat a l\'abril del 1994, per\xc3\xb2 tamb\xc3\xa9 han estat embolicats en pallisses a immigrants i okupes, tr\xc3\xa0fic de drogues o extorsi\xc3\xb3._NEWLINE_La temporada 91/92 es crea una nova secci\xc3\xb3 dels "Boixos Nois" anomenada "Casuals F.C.B." (nom angl\xc3\xa8s creat en honor dels hooligans que van provocar la cat\xc3\xa0strofe de Heysel). El seu modus operandi consistia a acudir als estadis sense s\xc3\xadmbols barcelonistes amb l\'objectiu d\'agredir a altres afeccionats sense \xc3\xa9sser reconeguts.\n_START_SECTION_\nP\xc3\xa8rdua d\'influ\xc3\xa8ncia\n_START_PARAGRAPH_\nLa temporada 95-96 es constitueixen com a penya barcelonista, per\xc3\xb2 de la mateixa manera que d\'altres grups de hooligans, els Boixos Nois van comptar amb el suport del club fins que aquesta constant de viol\xc3\xa8ncia contra altres aficions i altres aficionats del Bar\xc3\xa7a va propiciar la segona meitat de la d\xc3\xa8cada de 1990 un distanciament cada vegada m\xc3\xa9s gran de membres del grup, que van abandonar-lo, i foren traslladats a la graderia "Gol Nord". El 20 de desembre de 1997, el club va guardar un minut de silenci per la mort del dirigent dels Boixos Nois Sergio Soto, que tenia antecedents penals i Joan Gaspart, vicepresident del club va baixar al gol nord des de la llotja per donar personalment el condol al grup, i diversos socis de la tercera graderia van cridar "Fora nazis del Camp Nou" i els boixos van agredir, en repres\xc3\xa0lia, els integrants de Sang Cul\xc3\xa9._NEWLINE_La directiva de Joan Laporta va aplicar una pol\xc3\xadtica de toler\xc3\xa0ncia zero, especialment despr\xc3\xa9s de l\'episodi del 22 d\'agost del 2003 en el qual seguidors dels Boixos Nois van llan\xc3\xa7ar bengales al camp i, posteriorment, apallissaren dos magrebins en un dels bars de l\'estadi. L\'any 2005 se\'ls deneg\xc3\xa0 oficialment l\'entrada a l\'estadi.'